ESZTÉTIKAI MINŐSÉGEK 
Szép: Mindig az adott kor szemlélete dönti el, hogy mit tart szépnek. A görögöknél összefonódott a jó fogalmával (kalokagathia = szép-jó). A korábbi irodalmi korszakokban a jó szinte törvényszerűen kapcsolódott hozzá. 

Rút: értékhiányt ábrázol, a romantika koráig többnyire negatív minőségekhez társul (gonosz, buta). A romantikától kezdve összetetté válik: felbomlik a szép-jó egysége, a szép megjelenhet a rosszal (pl. a Sátán általában démoni szépségű ifjú), vagy a csúf a jóval (Quasimodo). A naturalizmus korában a rút fogalma újabb értelmezésekkel gazdagodott.

Fenséges: emberi méreteket és mindennapiságot meghaladó, tér-, idő-, szellemi-, erkölcsi vagy fizikai nagyság.Az ókorban a legmagasabb rendű esztétikai hatásnak tartják, ami megrázó és maradandó. Elkülönítése a széptől a XVIII. Században történt meg. Hegel szerint a szép egy fajtája, ahol a nagyság az uralkodó. Monumentalitás és időtlenség jellemzi, gyakran összefonódott a tragikussal. Az ókori klasszikus esztétika szerint a himnusz, az óda, a tragédia kötelezően ezt a minőséget hordozza.

Tragikus: teljes és visszafordíthatatlan értékpusztulást ábrázol és katarttikus hatást vált ki. Általában együtt jár a fenségessel. Jellemzően a tragédiához tartozik, de természetesen más művek is hordozhatják (pl. ballada).
Abszurd: az ábrázolt jelenség lehetetlen, hihetetlen és képtelenség. Hatása megdöbbentő, a XX. század bőven élt vele, különösen az expresszionizmus, a dadaizmus és a szürrealizmus. Beckett, Ionescu és Kafka a legkiemelkedőbb képviselői.

Komikus: eleve értékhiánnyal indul, ennek a hiánynak a leleplezése nevetséges hatást vált ki. A komikus természetesen nemcsak a komédiának, hanem a vígeposznak, a paródiának, a travesztiának, a szatírának is fontos összetevő minősége, sőt a mégoly fenséges tárgyú műben, mint pl. Dante Isteni Színjátéka, bizonyos részeknél ez az uralkodó esztétikai minőség. Rokon a gúnyossal, a szatirikussal, a humorossal és a szarkasztikussal.

A komikus esztétikai minőség az összetevője az alábbiaknak: 

· Humoros: az értékhiány elfogadott, a szerző együttérzéssel, megértően, de komikusan ábrázolja tárgyát. Pl. Karinthy paródiái ide tartoznak.

· Szatirikus: az értékhiányt leleplezi, de kritikája mértékletes. Arisztophanész vígjátékai vagy Esterházy prózája jó példák erre.

· Gúnyos: erősen elítéli az értékhiányt, határozottan szemben is áll vele. Egy fokozattal erősebb ennél a

· szarkasztikus, amely maró, kíméletlen gúnyt jelent: a kettő között nehéz meghúzni a határt. A szépirodalomban inkább a finomabb módszerekkel élnek, gyakori viszont a politikai vitairatokban, a pamfletben. Az irodalomból Pázmány Péter hitvitázó írásai, a Mondolat és a Felelet a Mondolatra hozhatók példaként.

· Ironikus: az elutasítást az elfogadás gesztusa mögé rejti, vagy állítás formájában tagad. Kétértelműség, az értékek megfordulása jellemzi. Befogadása nehezebb, mert nem a szó szerinti jelentést kell érteni. Minél kevesebb a direkt utalás, annál finomabb és szellemesebb. Eltolódhat a komikus vagy a tragikus irányába. Kirkegaard szerint válságkorszakokban jellemző, amikor az alkotó viszonya a világhoz vagy hőséhez nem egyértelmű, meghasonlott. A modern regényirodalomnak szinte uralkodó esztétikai minősége (Kundera, Hrabal, García Marquez, Vargas Llosa, Esterházy Péter).

· Groteszk: össze nem illő elemek bizarr társítása, amely komikus és borzongató hatást kelt egyben, de a komikum nem oldódik fel. Problematikája mély és riasztó, megoldhatatlan, de nem tragikus, a mélyén szorongás van. Főként a XX. századi írók éltek vele, ám nem ritka a korábbi korszakokban sem (pl. Hieronymus Bosch festményei). Az irodalomból Örkényt és García Marquezt említjük.

· Tragikomikus: az értékhiány mellett az értékpusztulás lehetőségét is felveti, amely végül nem következik be, vagy ha bekövetkezik, komikus az elbukás. Ma gyakran látjuk a filmművészetben (Roncsfilm, Csapd le csacsi!). Az irodalomban  Moliére és Eörsy István élt vele szívesen.

